Liproverbia 21 - Sotho Holy Bible [Sotho Bible]
Pelo ya kgoši e etša molapo wa meetse seatleng sa Jehofa. O e iša gohle moo a go ratago.
Ditsela tšohle tša motho di bonala di lokile mahlong a gagwe, eupša Jehofa o lekola dipelo.
Jehofa o rata ge go dirwa tša toko le tša toka go e na le go dira sehlabelo.
Mahlo a boikgogomošo le pelo e ikgantšhago, e lego lebone la ba kgopo, tšona ke sebe.
Maano a motho yo mafolofolo a a mo hola, eupša mang le mang yo a akgofago o wela bohloking.
Go hwetša matlotlo ka leleme la maaka go etša muši o tšwago ka ganong, wo o tšewago ke phefo go bao ba tsomago lehu.
Ba kgopo ba tla gogolwa ke go senya ga bona ka gobane ba ganne go dira tša toka.
Tsela ya motho o šele e kgopame; eupša yo a sekilego o a botega modirong wa gagwe.
Go kaone go dula sekhutlong sa tlhaka ya ntlo go e na le go dula ka ntlong e tee le mosadi wa ditshele.
Moya wa yo kgopo o kganyoga tše mpe; a ka se gaugele wa gabo.
Yo a se nago temogo o hlalefišwa ke go lefišwa ga mokweri; ge o nea yo bohlale temogo o hwetša tsebo.
Modimo yo a lokilego o šetša ntlo ya yo kgopo, gomme o wetša ba kgopo bošuleng.
Mang le mang yo a ithibago ditsebe gore a se kwe sello sa mmotlana, le yena o tla bitša gomme a se arabje.
Mpho yeo e newago ka sephiring e fenya bogale; letsogo-le-kobong leo le newago ka sephiring le fenya pefelo.
Moloki o thabišwa ke go dira tša toka, eupša bao ba dirago tše di gobatšago ba tla welwa ke tše di tšhošago.
Ge e le motho yo a furalelago tsela ya temogo o tla khutša gare ga bao ba hwilego.
Yo a ratago maipshino o tla diila; yo a ratago beine le makhura a ka se hume.
Yo kgopo ke topollo ya moloki; moradia ke topollo ya babotegi.
Go kaone go dula lešokeng go e na le go dula le mosadi wa ditshele yo a kgopišago.
Letlotlo le le rategago le makhura di ka ntlong ya yo bohlale, eupša setlaela se a di senya.
Yo a phegelelago toko le botho o tla hwetša bophelo, toko le kgodišo.
Yo bohlale o rotogela motseng wa bagale gore a wiše sebo seo ba se botilego.
Yo a lotago molomo wa gagwe le leleme la gagwe o efoša moya wa gagwe ditlalelong.
Yo e rego ge a galefile a ikgodiša o bitšwa moikgantšhi yo a ikgodišago le yo a iponago.
Sebodu se tla bolawa ke kganyogo ya sona ka gobane diatla tša sona di gana go šoma.
Sona se hlwa se kganyoga letšatši ka moka, eupša moloki o a nea gomme ga a timane.
Sehlabelo sa ba kgopo se a šišimiša. Sona se šišimiša kudu ge motho a se tliša e le wa boitshwaro bjo bo hlephilego.
Hlatse ya maaka e tla hwa, eupša motho yo a theetšago o tla dula a bolela.
Motho yo kgopo ga a na dihlong, eupša mmotegi o tla tsepamiša ditsela tša gagwe.
Go ganetša Jehofa ga go na bohlale, temogo le morero.
Pere e lokišeditšwe mohla wa ntwa, eupša phološo e tšwa go Jehofa.